b'\n_START_ARTICLE_\nPulis\n_START_SECTION_\nKilm\xc4\x97\n_START_PARAGRAPH_\nVeisl\xc4\x97 yra kilusi i\xc5\xa1 Azijos. Manoma, kad puli\xc5\xb3 prot\xc4\x97viai\xc2\xa0\xe2\x80\x93 Tibeto terjerai. Puliai m\xc4\x97gstami Vengrijoje, Naujojoje Zelandijoje ir Skandinavijos \xc5\xa1alyse._NEWLINE_Puliai Vengrijoje auginami daug met\xc5\xb3. \xc4\xae juos pana\xc5\xa1\xc5\xabs vengr\xc5\xb3 piemen\xc5\xb3 \xc5\xa1unys komondorai, pumiai ir mud\xc5\xbeiai. Oficialiuose \xc5\xa1altiniuose puliai pamin\xc4\x97ti 1751 metais._NEWLINE_1912\xc2\xa0m. \xc5\xa1i\xc4\x85 veisl\xc4\x99 atk\xc5\xabr\xc4\x97 Emil Raitsits, kuris sudar\xc4\x97 standart\xc4\x85. Puliai pirm\xc4\x85 kart\xc4\x85 pademonstruoti \xc5\xa1un\xc5\xb3 parodoje tik 1923 metais Budape\xc5\xa1te.\n_START_SECTION_\nPaskirtis\n_START_PARAGRAPH_\nVengrai nuo seno veis\xc4\x97 juodakailius pulius, nes avi\xc5\xb3 bandoje juos lengviau atskirti. Pl\xc4\x97\xc5\xa1r\xc5\xabs \xc5\xbev\xc4\x97rys taip pat i\xc5\xa1 tolo matydavo \xc5\xa1unis. Avigani\xc5\xb3 kail\xc4\xaf i\xc5\xa1blukindavo saul\xc4\x97. \xc5\xbdemyn krintan\xc4\x8dios sruogos\xc2\xa0\xe2\x80\x93 ne tik puo\xc5\xa1mena, bet ir apsauga. Lyjant vandens srovel\xc4\x97s nuteka \xc5\xbeemyn, gaurai beveik nesudr\xc4\x97ksta. Ganydami avis, puliai kartais \xc5\xa1okin\xc4\x97ja per avi\xc5\xb3 nugaras arba net b\xc4\x97ga jomis, kad grei\xc4\x8diau suvaldyt\xc5\xb3 band\xc4\x85 (vienas pulis gali pri\xc5\xbei\xc5\xabr\xc4\x97ti apie 650 avi\xc5\xb3). Nors akis dengia plauk\xc5\xb3 sruogos, matymui jos netrukdo.\n_START_SECTION_\nTemperamentas\n_START_PARAGRAPH_\nTai tarnybinis \xc5\xa1uo, galima laikyti lauke ir namie. Lietuvos klimatas netinkamas puli\xc5\xb3 laikymui lauke. Atsparus or\xc5\xb3 permainoms, nelepus. Manoma, kad pulis\xc2\xa0\xe2\x80\x93 vienas sveikiausi\xc5\xb3 ir stipriausi\xc5\xb3 \xc5\xa1un\xc5\xb3._NEWLINE_Judrus, energingas, i\xc5\xa1tvermingas, protingas, lengvai dresuojamas, trok\xc5\xa1ta veiklos. L\xc4\x97tam, pasyviam \xc5\xa1eimininkui netinka._NEWLINE_Puliai labai myli savo \xc5\xa1eimininkus ir vaikus. Iki pat senatv\xc4\x97s i\xc5\xa1lieka \xc5\xbeaismingi.'